Ek gaan sit nie en besluit ek gaan nou teken nie; ek teken net en is elke keer verstom oor wat op papier gebeur. Terwyl ek teken, kom daar pragtige herinneringe oor my pen se pad: ’n koester oomblik by my gunsteling skryf- en tekenplek, Pajamas en Jam in die Strand; ’n sonsondergang oor die see; ’n foto van ’n roos op Facebook; ’n vriendin se liefde vir wol; daardie hoed wat te groot is om te dra in die nuutste Vogue, ’n armvol potlode; die genot van vriendskap … die lysie kan lank word.
Ek probeer om goedheid in my sketse te sit – kosbare oomblikke, baie genot en my liefde vir wat ek doen. Dus, terwyl jy inkleur, weet dat jy ‘n stukkie van my siel by jou het asook my beste wense om dit te geniet!
Ek wens my oupa, die gryse ou heer met sy vilthoed, kon dit sien – hy sou verstom gewees het oor tegnologie. Daarom dra ek my eerste e-inkleurboek aan jou op, Oupa Baird.